CELEX: 32017R1501
Language: bg
Date: 2017-08-24 00:00:00
Title: Регламент (ЕС) 2017/1501 на Съвета от 24 август 2017 година за изменение на Регламент (ЕО) № 329/2007 относно ограничителни мерки срещу Корейската народнодемократична република

26.8.2017   
            
            
               BG
            
            
               Официален вестник на Европейския съюз
            
            
               L 221/1
            
         РЕГЛАМЕНТ (ЕС) 2017/1501 НА СЪВЕТА
   от 24 август 2017 година
   за изменение на Регламент (ЕО) № 329/2007 относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 215 от него,
   като взе предвид Решение (ОВППС) 2016/849 на Съвета от 27 май 2016 г. относно ограничителни мерки срещу Корейската народнодемократична република и за отмяна на Решение 2013/183/ОВППС (1),
   като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
   като има предвид, че:
   
               (1)
            
            
               С Регламент (ЕО) № 329/2007 на Съвета (2) се привеждат в действие мерките, предвидени в Решение (ОВППС) 2016/849.
            
         
               (2)
            
            
               В приложение IV към Регламент (ЕО) № 329/2007 са изброени лицата, образуванията и органите, посочени от Комитета по санкциите или от Съвета за сигурност на ООН и обхванати от замразяването на финансови средства и икономически ресурси съгласно този регламент.
            
         
               (3)
            
            
               В приложение V към Регламент (ЕО) № 329/2007 са изброени лицата, образуванията и органите, които не са включени в приложение IV, но са посочени от Съвета и са обхванати от замразяването на финансови средства и икономически ресурси съгласно същия регламент.
            
         
               (4)
            
            
               На 5 август 2017 г. Съветът за сигурност на ООН прие Резолюция 2371 (2017), с която наложи нови мерки срещу Северна Корея. Наред с другото, Съветът за сигурност на ООН добави девет физически лица и четири юридически лица към списъка на лицата и образуванията, които подлежат на ограничителни мерки. Съветът за сигурност на ООН също така установи изключения от тези мерки по отношение на две юридически лица, а именно Външнотърговската банка (FTB) и Корейското национално застрахователно дружество (the Korean National Insurance Company — KNIC).
            
         
               (5)
            
            
               С Регламент за изпълнение (ЕС) 2017/1457 на Комисията (3) новите мерки бяха приведени в действие чрез включването на имената на съответните физически и юридически лица в приложение IV към Регламент (ЕО) № 329/2007. Като се има предвид, че едно юридическо лице, а именно KNIC, преди това беше включено в приложение V към Регламент (ЕО) № 329/2007, то следва сега да бъде заличено от него.
            
         
               (6)
            
            
               С Решение (ОВППС) 2017/1504 на Съвета (4) беше изменено Решение (ОВППС) 2016/849, за да се отразят случаите, в които спрямо FTB и KNIC не се прилагат ограничителни мерки съгласно Резолюция 2371 (2017).
            
         
               (7)
            
            
               Поради това Регламент (ЕО) № 329/2007 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 329/2007 се изменя, както следва:
   
               1)
            
            
               Член 8а се заменя със следното:
               „Член 8а
               Забраните в член 6, параграфи 1 и 4 не се прилагат по отношение на финансови средства и икономически ресурси, принадлежащи или предоставени на Външнотърговската банка или на Корейското национално застрахователно дружество (Korean National Insurance Company — KNIC), доколкото такива финансови средства и икономически ресурси са предназначени изключително за официални цели на дипломатически или консулски мисии в Северна Корея, или за дейности за хуманитарна помощ, които са предприети от, или в координация с Организацията на обединените нации.“
            
         
               2)
            
            
               Член 11в се заменя със следното:
               „Член 11в
               Чрез дерогация от забраните, произтичащи от резолюции 1718 (2006), 1874 (2009), 2087 (2013), 2094 (2013), 2070 (2016), 2321 (2016), 2356 (2017) и 2371 (2017) на Съвета за сигурност на ООН, съответният компетентен орган на държава членка, посочен в уебсайтовете, изброени в приложение II, може да разреши всички дейности, ако Комитетът по санкциите е определил за всеки отделен случай, че те са необходими, за да се улесни работата на международни и неправителствени организации, предоставящи съдействие и хуманитарна помощ в Северна Корея в интерес на цивилното население в Северна Корея, съгласно точка 46 от Резолюция 2321 (2016) на Съвета за сигурност на ООН.“
            
         
               3)
            
            
               Приложение V към Регламент (ЕО) № 329/2009 се изменя съгласно приложението към настоящия регламент.
            
         Член 2
   Настоящият регламент влиза в сила в деня след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 август 2017 година.
      
         
            За Съвета
         
         
            Председател
         
         M. MAASIKAS
      
   
   
      (1)  ОВ L 141, 28.5.2016 г., стр. 79.
   
      (2)  Регламент (ЕО) № 329/2007 на Съвета от 27 март 2007 г. относно ограничителни мерки срещу Народна демократична република Корея (ОВ L 88, 29.3.2007 г., стр. 1).
   
      (3)  Регламент за изпълнение (ЕС) 2017/1457 на Комисията от 10 август 2017 г. за изменение на Регламент (ЕО) № 329/2007 на Съвета относно ограничителни мерки срещу Корейската народнодемократична република (ОВ L 208, 11.8.2017 г., стр. 33).
   
      (4)  Решение (ОВППС) 2017/1504 от 24 август 2017 г. за изменение на Решение (ОВППС) 2016/849 относно ограничителни мерки срещу Корейската народнодемократична република (вж. стр. 22 от настоящия брой на Официален вестник).
   
      ПРИЛОЖЕНИЕ
      В буква г) на приложение V към Регламент (ЕО) № 329/2007 се заличава следното:
      
         
                      
                  
                  
                     „Име (и евентуални псевдоними)
                  
                  
                     Идентификационни данни
                  
                  
                     Основания
                  
               
                     1.
                  
                  
                     Korea National Insurance Corporation (KNIC) и нейните филиали (известна още като Korea Foreign Insurance Company)
                  
                  
                     Haebangsan-dong, Central District, Пхенян, КНДР
                     Rahlstedter Strasse 83 a, 22149 Hamburg
                     Korea National Insurance Corporation of Alloway, Kidbrooke Park Road, Blackheath, London SE30LW
                  
                  
                     Korea National Insurance Corporation (KNIC), притежавано и контролирано от държавата дружество, генерира значителни приходи, включително в чужда валута, които биха могли да допринесат за ядрените програми на КНДР или за програмите на КНДР, свързани с балистични ракети или с други оръжия за масово унищожение. Освен това седалището на KNIC в Пхенян е свързано с посоченото образувание „Бюро 39“ на Корейската работническа партия.“